S p r á v a
o plnení rozvojového programu
externej integračnej komunikačnej stratégie SR v členských krajinách EÚ v 1. polroku 2003
_______________________________________________________

	
1.	Východiská 

	V súvislosti s pripravovaným vstupom SR do NATO a EÚ sa stále viac dostáva do popredia otázka vnímania Slovenska v zahraničí a s tým súvisiaca potreba štátnej prezentácie v zahraničí. Obraz Slovenska vo svete sa síce za posledné roky zmenil k lepšiemu a okrem politickej špičky už aj široká zahraničná verejnosť dnes o Slovensku vie, s úrovňou poznania však nemôžeme byť spokojní. Potvrdzujú to skúsenosti zastupiteľských úradov SR v zahraničí, ale aj výsledky pravidelných prieskumov verejnej mienky.
	Vláda Slovenskej republiky svojím uznesením č. 738 z 15. augusta 2001 schválila Rozvojový program externej integračnej komunikačnej stratégie /ďalej len EIKS/, ktorého cieľom  je zvýšiť informovanosť o Slovensku v krajinách EÚ, ako aj predstaviť SR ako budúceho člena Únie, politicky, ekonomicky a spoločensky pripraveného na členstvo. 
	Koncom marca 2002 boli z FNM SR do depozitu MZV SR z mimorozpočtových zdrojov presunuté finančné prostriedky na komunikačnú stratégiu v celkovej sume 40 mil. Sk. 	
	     Za realizáciu EIKS v členských krajinách EÚ v rámci Ministerstva zahraničných vecí SR zodpovedá sekcia európskej integrácie. Konkrétnu realizáciu – koncepciu, organizačné zabezpečenie, koordináciu s našimi zastupiteľskými úradmi v zahraničí, realizáciu - má na starosti Stála pracovná skupina (SPS), zložená zo zástupcov odborov MZV, relevantných pre plnenie úloh EIKS.

2. Realizácia programu EIKS v roku 2002 - 2003

	Praktická realizácia programu EIKS na MZV SR sa začala v roku 2002. V rámci EIKS Ministerstvo ZV SR prostredníctvom svojich ZÚ, ale aj prostredníctvom vlastných odborných útvarov už vo väčšine  krajín EÚ realizovalo rad podujatí najmä politického, ekonomického, kultúrneho a spoločenského charakteru, ďalšie sú naplánované.  
	V roku 2002 bolo ťažisko vypracovania návrhov  i realizácie projektov  EIKS na ZÚ SR v zahraničí, tieto boli touto požiadavkou vo väčšine prípadov preťažení nielen personálne, ale aj odborne. Výsledkom bola skutočnosť, že väčšina projektov, ktoré ZÚ predložili na schválenie, boli orientované na bežnú kultúrnu prezentáciu, resp. posilnenie stykovej činnosti. 
	Realizácia projektov EIKS  priniesla so sebou aj celý rad finančno-technických problémov, ktoré viedli k rozhodnutiu zmeniť koncepciu EIKS a vložiť prezentáciu SR do rúk profesionálnej agentúry. Vláda SR tento návrh MZV SR schválila svojím uznesením č.  1039 dňa 18. 9. 2002. Rozhodnutie uskutočňovať projekty EIKS prostredníctvom agentúr, ktoré sú vybrané verejnou súťažou,  má svoje výhody i nevýhody. Výhodou je možnosť profesionálneho prístupu k realizácii EIKS vybranou agentúrou, nevýhodou je dlhý čas výberového konania /cca 3-4 mesiace/.

	V januári 2003 vypísalo MZV SR verejnú súťaž na vypracovanie a výrobu informačných obrazových a textových tlačených materiálov a propagačných predmetov a 3 užšie súťaže na vypracovanie komplexného programu prezentácie SR v troch skupinách krajín /Švédsku, Dánsku, Fínsku, Veľkej Británii, Írsku;  Belgicku, Holandsku, Luxembursku,  Nemecku, Rakúsku;  Portugalsku, Španielsku, Francúzsku, Taliansku, Grécku/. 
V máji 2003 bola ukončená verejná súťaž na výber agentúry na vypracovanie a výrobu informačných obrazových a textových tlačených materiálov a propagačných predmetov – agentúra AVITOBA PRESS s. r. o. už pracuje na realizácii jednotlivých materiálov.
      Uzatvorená bola aj súťaž na zabezpečenie komplexného programu prezentácie v Škandinávii, vo Veľkej Británii a Írsku. Víťazná agentúra B+Advertising už začala zabezpečovať program prezentácie podľa schváleného projektu. Projekt bude realizovaný v októbri 2003.
   Ďalšie dve súťaže na zabezpečenie komplexného programu prezentácie v ostatných krajinách EÚ boli pre nesplnenie požadovanej kvality predkladaných projektov zrušené a museli byť vypísané súťaže nové. Otvorený je výsledok, ale najmä časový predpoklad ukončenia týchto dvoch opakovaných verejných súťaží, pretože v priaznivom prípade by mohli byť uzatvorené v októbri – novembri 2003, čo je termín, ktorý nebude postačujúci na realizovanie projektov ešte v roku 2003. V súvislosti s týmto časovým posunom je nutné zadať agentúram úlohu zodpovedajúcu novým podmienkam s tým, aby zabezpečili prezentáciu SR v daných krajinách v rámci osláv prijatia SR do EÚ v máji 2004. V tomto smere je potrebné zabezpečiť možnosť čerpať prostriedky EIKS do 30. júna 2004.

Popri aktivitách vedúcich k výberu profesionálnych agentúr na realizáciu EIKS sa v spolupráci ZÚ a odborných útvarov MZV SR realizoval rad projektov  prezentácie SR vo vybraných členských krajinách EÚ.

3. Projekty za I. polrok 2003
 
 Ťažisko realizácie EIKS v roku 2003 spočívalo v organizovaní vlastných prezentácií, účasti SR na spoločných prezentáciách kandidátskych krajín /KK/ v členských krajinách EÚ, v práci so zahraničnými novinármi a zabezpečení informačných a propagačných materiálov pre našu prezentáciu v zahraničí 
/Prehľad uskutočnených projektov v prílohe č.1/.
 
3.1. Vlastné prezentácie v zahraničí

a/ politicko-ekonomické

V priebehu sledovaného obdobia sa uskutočnilo v zahraničí viacero podujatí, ktoré boli zamerané na prezentovanie SR ako budúceho člena EÚ. Väčšina z nich bola organizovaná ako projekty EIKS, pričom bolo potrebné vychádzať z personálnych i finančných daností jednotlivých ZÚ i z organizačného zázemia na MZV SR. ZÚ ani MZV SR neboli na zabezpečenie EIKS posilnené, napriek tomu realizované projekty mali veľmi dobrú úroveň a výborne obstáli aj v konkurencii ostatných KK v rámci spoločných prezentácií v členských krajinách EÚ. 
Slovenská republika sa podieľala na spoločných prezentáciách kandidátskych krajín vo všetkých členských krajinách Európskej únie. Vo Viedni, Aténach, Haagu, Ríme a v Berlíne bola táto príležitosť využitá na komplexnú prezentáciu formou informačného stánku s informačnými a propagačnými materiálmi, videoprezentáciou, ochutnávkou slovenských špecialít, osobitným kultúrnym a spoločenským programom. 
Osobitná pozornosť bola venovaná vlastným akciám. K takým patrila organizácia historického kolokvia Slovensko – jeho európska minulosť a prítomnosť v Paríži, alebo  projekt videomosta Bratislava – Kodaň, ktorého sa na jednej strane zúčastnil minister ZV SR Eduard Kukan a na druhej strane skupina dánskych poslancov, novinárov a nositeľov verejnej mienky. 
Vysoko hodnotíme účasť SR na projektoch EIKS prezentujúcich SR v politicko-ekonomických dimenziách Európy, ako je kampaň Communicating Enlargement vo Veľkej Británii, alebo videokonferencia Hearing from Europe v Bruseli, ale aj na sérii konferencií o rozširovaní EÚ vo Francúzsku.

b/ kultúrne
	
	V 1. polroku 2003 bola EIKS smerovaná najmä na politicko-ekonomickú dimenziu prezentácie SR v zahraničí, pričom kultúrne podujatia boli pripravované skôr ako doplnkové. Výnimku tvorili podujatia ako napríklad výstava obrazov slovenských umelcov na sekretariáte komisára pre rozširovanie EÚ G.Verheugena v Bruseli, ktorá sa uskutočnila na požiadanie sekretariátu.
 Osobitne oceňujeme kultúrne aktivity SR v Grécku ako predsedníckej krajine EÚ v 1. polroku 2003. Zastupiteľský úrad v Aténach v spolupráci s odbornými útvarmi Ministerstva zahraničných vecí Slovenskej republiky zabezpečili v máji - júni 2003 zaujímavý program mesiaca kultúrnych podujatí  - vrátane „Národného dňa Slovenskej republiky“. V spolupráci s ostatnými stredoeurópskymi krajinami sa v júni v Aténach prezentovala Stredoeurópska kultúrna platforma s osobitným programom Slovenskej republiky. 
	Základnou úlohou EIKS je prezentácia SR v zahraničí na úrovni politicko-ekonomickej, preto aj v budúcnosti MZV SR neráta so suplovaním úloh rezortov MK SR a MH SR /SACR/ a kultúrne a turistické prezentácie bude do svojich projektov zaraďovať len doplnkovo, resp. ak ich budú spomínané rezorty samostatne financovať.

3.2. Práca so zahraničnými novinármi

	Pre budovanie pozitívneho obrazu SR v zahraničí je veľmi dôležitá spolupráca so zahraničnými novinármi, ktorí majú najlepšiu možnosť predstaviť našu krajinu v rámci svojej publicity. V tomto smere zabezpečilo MZV SR návštevy novinárov z členských štátov EÚ na Slovensku a pripravilo pre nich zodpovedajúci program plne, alebo čiastočne financovaný z prostriedkov EIKS. Niektorí novinári finančnú podporu svojej návštevy v SR odmietli, napriek tomu sa naše odborné útvary podieľali na príprave ich programu.
	V tomto smere vysoko oceňujeme návštevu dvoch tímov španielskej televízie a tímu španielskeho rozhlasu, ktoré zo svojej návštevy SR spracovali viaceré zaujímavé materiály. Reláciu o SR nakrútila v SR aj novinárka talianskej TV REI a novinári gréckej TV NET.  V máji uskutočnila návštevu SR skupina 12 mladých novinárov z viacerých redakcií NSR, jej program bol pripravený komplexne, čo sa týka úrovne stretnutí i regionálneho zastúpenia krajiny. MZV SR využilo skutočnosť, že v Bratislave sa uskutočnilo zasadnutie Výkonného výboru Asociácie európskych novinárov a podporilo ho z prostriedkov EIKS.
	Napriek tomu, že sme v tejto oblasti dosiahli výrazný kvalitatívny i kvantitatívny nárast, musíme konštatovať, že táto agenda je zabezpečovaná síce profesionálne, ale nie dostatočne koncepčne. Súvisí to s obmedzeným personálnym i finančným vybavením tejto položky a najmä potrebou poveriť starostlivosťou o zahraničných novinárov a nositeľov verejnej mienky osobitný špecializovaný útvar. 

3. 3. Informačné  a propagačné materiály
 
	Jedným z nástrojov EIKS sú informačné materiály, ktoré poskytujú odbornej i zainteresovanej laickej verejnosti komplexné informácie a predstavujú SR ako budúcu a dobre pripravenú členskú krajinu EÚ. V tomto smere je známy už dlhodobo chronický nedostatok komplexných informačných materiálov o Slovensku.

	Vychádzajúc z tohto nedostatku a vzhľadom na potrebu nevyhnutne zásobovať naše zastupiteľské úrady pri ich prezentáciách vhodnými materiálmi vydalo Ministerstvo zahraničných vecí Slovenskej republiky v dostatočnom náklade reedíciu publikácie „Dejiny Slovenska a Slovákov“ autora Ľubomíra Liptáka v mutáciách angličtina, francúzština a nemčina. Pripravené je vydanie dvoch druhov letákov o Slovenskej republike v piatich jazykových mutáciách.  Deficit materiálov potrebných pri prezentáciách v zahraničí bol riešený aj nákupom  vybraných titulov. 

	V druhej polovici roku 2003 očakávame vydanie série informačných a propagačných materiálov v spolupráci s agentúrou AVITOBA, ktorá zvíťazila vo verejnej súťaži MZV SR. Vlastné informačné materiály budú vydané aj v rámci projektu agentúry B+Advertising, ktorá vyhrala užšiu súťaž na komplexnú prezentáciu SR vo Veľkej Británii, Írsku a v Škandinávii.

4. Vynaložené finančné prostriedky

	Podľa účtovnej evidencie bolo za obdobie od 1. 1. 2002 do 30. 6. 2003 vynaložených 9 500 895,84 Sk. Na aktivity agentúry AVITOBA sú rezervované finančné prostriedky vo výške 6 mil. Sk, na financovanie projektov agentúry B+Advertising je rezervovaných 7 mil. Sk, pre víťazov dvoch užších súťaží je rezervovaných  po  7 mil. Sk – spolu 14 mil. Sk.

5. Záver

Realizáciu externej integračnej komunikačnej stratégie v členských krajinách EÚ treba považovať za prvý krok správnym smerom k pôsobivej prezentácii Slovenskej republiky v zahraničí. Je potrebné si zároveň uvedomiť, že je to  krok čiastkový, pretože sa sústreďuje len na krajiny EÚ a na oblasť pôsobnosti MZV SR, využívajúc pritom vo veľmi veľkej miere vlastné štruktúry ministerstva. 
Treba konštatovať, že problematika štátnej prezentácie SR v zahraničí bola od jej vzniku v roku 1993 nedostatočná a roztrieštená medzi rôzne rezorty a inštitúcie. Vytváranie dobrého mena krajiny je základným predpokladom pre rast jej dôveryhodnosti v politickom, ekonomickom, ale aj spoločenskom globálnom svete. Absencia systematického a dlhodobého budovania imidžu krajiny a nedostatočná štátna prezentácia v zahraničí, na ktorých výsledky EIKS vlastne mala nadviazať, boli základným problémom pri implementácii komunikačnej stratégie.
Treba konštatovať, že vďaka vlastnému profesionálnemu aparátu dokázalo MZV SR realizovať projekty EIKS s tým, že do akcií vkladalo aj vlastné personálne i finančné zdroje, a tak čiastočne eliminovalo finančný handicap /40 mil. Sk na 15 členských štátov EÚ/.  Určitým problémom sa ukázala byť aj jednorazovosť a časové limitovanie projektu EIKS, čím sa  obmedzili možnosti realizácie v širšom, koncepčnejšom rámci.
Realizácia niektorých projektov prostredníctvom agentúr, ktoré vzišli z verejných súťaží, na jednej strane pomohla sprofesionalizovať naše komunikačné aktivity, na druhej strane zdĺhavý systém súťaží a potreba vyberať len z tých agentúr, ktoré sa do súťaže prihlásili, spôsobili časový sklz, v dvoch prípadoch zrušených súťaží dokonca posunutie realizácie na ďalší kalendárny rok.
Doteraz realizované projekty EIKS splnili svoj cieľ prezentovať SR v krajinách EÚ ako moderný a vyspelý štát, ktorý bude po svojom vstupe pre úniu prínosom. Očakávame, že aj ostatné projekty, ktoré budú v rámci EIKS v zahraničí ešte tohto roku realizované, tento imidž potvrdia. Na základe doterajších skúseností, informácií z našich ZÚ v zahraničí, ale aj reakcií slovenskej verejnosti, ktorá na problém nedostatočnej prezentácie SR v zahraničí, opakovane upozorňuje, treba konštatovať, že  je  nevyhnutné, aby sa problematika prezentácie SR v zahraničí riešila systémovo a koncepčne.